



Informācija plašsaziņas līdzekļiem

2017. gada 2. jūnijā

**Brīvprātīgie un līdzgaitnieki apmainās pieredzē ar Latvijas Sarkanā Krusta brīvprātīgajiem**

**Lai stiprinātu brīvprātīgo un līdzgaitnieku kopienu Ieslodzījuma vietu pārvalde, sadarbībā ar biedrību *“Latvijas Sarkanais Krusts”* šī gada 1. jūnijā organizēja pieredzes apmaiņas un saliedēšanās pasākumu.**

Pasākumā *Latvijas Sarkanā Krusta* telpās Šarlotes ielā 1b, Rīgā piedalījās brīvprātīgie, tajā skaitā arī Valsts probācijas dienesta pārstāvji. Pasākuma mērķis bija saliedēt Valsts probācijas dienesta brīvprātīgo un līdzgaitnieku kopienu, apmainīties pieredzē ar *Latvijas Sarkanā Krusta* brīvprātīgajiem, kā arī vienoties par iespējamu kopēju sadarbību brīvprātīgā darba veikšanai Latvijas ieslodzījuma vietās.

Tikšanās laikā klātesošie tika informēti arī par aktualitātēm Latvijas Sarkanā Krusta Jaunatnes darbības jomās.

Biedrības *“Latvijas Sarkanais Krusts”* ģenerālsekretārs **Uldis Līkops** atklāj, ka Latvijā aktīvu brīvprātīgo pozīciju ietur tieši jaunieši un seniori: *“Latvijas brīvprātīgais atšķiras no Skandināvijas un citu Eiropas valstu brīvprātīgā ar atsaucību neikdienišķās situācijās, bet tajā pašā laikā ziedojot mazāk brīvā laika brīvprātīgajam darbam ikdienā, nekā cilvēki iepriekš pieminētajās valstīs. Taču brīvprātīgie Latvijā ļoti atbildīgi izturas pret saviem solījumiem un ar lielu interesi piedalās, atbalsta, iesaistās un izzina brīvprātīgā darba iespējas,”* piebilstot, ka līdz šim Latvijas Sarkanais Krusts brīvprātīgā darba veikšanā ir sadarbojies ar Ieslodzījuma vietu pārvaldi Rīgā un reģionos, un cerot šo sadarbību turpināt arī nākotnē.

**Kristīne Kudreņicka**, kas šobrīd vada Latvijas Sarkanā Krusta Rīgas centra nodaļu atklāj, ka ir brīvprātīgā jau 8 gadus: *“Apstāties nedomāju, jo kā brīvprātīgajam cilvēkam paveras milzum daudz neapzinātu iespēju, tajā skaitā strādāt un attīstīt sevi. Viens no maniem ieguvumiem ir iekšējā līderisma apzināšanās. Cilvēki nereti nonāk dzīves grūtībās un sajūt sabiedrības atstumtību par savām rīcībām, taču viņiem ir svarīga vienlīdzīga attieksme, un brīvprātīgais darbs var sniegt šo atbalstu viņu ikdienā.”*

Brīvprātīgo un līdzgaitnieku izglītojošos pasākumus un apmācības Ieslodzījuma vietu pārvalde organizē ar Eiropas Sociālā fonda projekta *“Bijušo ieslodzīto integrācija sabiedrībā un darba tirgū”* (identifikācijas Nr.9.1.2.0/16/I/001) atbalstu, sadarbībā ar Valsts probācijas dienestu.

Projekta mērķis ir sniegt atbalstu esošajiem un bijušajiem ieslodzītajiem, sekmējot viņu integrāciju sabiedrībā un darba tirgū. Projekta aktivitātes 85 % apmērā finansē ESF, un 15 % ir valsts budžeta finansējums.



Projekta partneris:

Papildu informācija:

Ieslodzījuma vietu pārvaldes

Eiropas Sociālā fonda projekta *“Biiušo ieslodzīto integrācija sabiedrībā un darba tirgū”*

Līdzgaitniecības un brīvprātīgo modeļu ieviešanas koordinatore

**Sanita Suveizda**

E-pasts: [Sanita.Suveizda@ievp.gov.lv](mailto:Sanita.Suveizda@ievp.gov.lv)